ৰিঅ' অলিম্পিকৰ ৰূপজয়ী পি ভি সিন্ধু ছেমি ফাইনেললৈ আগ বঢ়াৰ বিপৰীতে ছাইনা নেহৱাল হংকং ছুপাৰ ছিৰিজ বেডমিণ্টনৰ পৰা বাহিৰ হৈছে৷ বিশ্বৰ প্রাক্তন এক নম্বৰৰ খেলুৱৈ তথা লণ্ডন অলিম্পিকৰ ব্রঞ্জজয়ী ছাইনা জয়ী হোৱা হ'লে প্রতিযোগিতাখনৰ ছেমি ফাইনেলত সিন্ধুৰ সৈতে মুখামুখি হ'লহেঁতেন৷ যোৱা সপ্তাহত চীনা অ'পেনৰ খিতাপ জিকা সিন্ধুৱে কোৱার্ৰ ফাইনেলত ছিংগাপুৰৰ জিয়াও লিয়াঙৰ বিৰুদ্ধে ২১-১৭, ২১-২৩, ২১-১৮ৰ কঠিন ব্যৱধানত জয়ী হয়৷ খেল চলিছিল এঘণ্টা ১৯ মিনিটজুৰি৷ আনহাতে পঞ্চম বাছনিৰ ছাইনাই বাছনিবিহীন স্থানীয় খেলুৱৈ চিয়ুং এনজান ৱিৰ হাতত অপ্রত্যাশিতভাৱে ৮-২১, ২১-১৮, ১৯-২১ পইণ্টত পৰাজয় স্বীকাৰ কৰে৷ ইফালে পুৰুষৰ ছিংগলছত সমীৰ বার্মাও ছেমি ফাইনেলত উপনীত হৈছে৷ আনহাতে কোৱার্ৰ ফাইনেলত অভিযান সামৰে অজয় জয়ৰামে৷
হংকং ছুপাৰ ছিৰিজ সিন্ধু ছেমিলৈ, বাহিৰ ছাইনা